KIRJALLINEN KYSYMYS E-3004/98

esittäjä(t): Doeke Eisma (ELDR) komissiolle

(8. lokakuuta 1998)

Aihe: Liekinestoaineiksi määritettyjen ympäristölle haitallisten aineiden toteaminen syvänmeren vesissä elävissä ja ravintonsa hankkivissa kaskeloteissa

1. Tunteeko komissio liekinestoaineet, jotka ovat elektronisissa laitteissa, kuten tietokoneissa ja televisiovastaanottimissa suhteellisen korkeina pitoisuuksina käytettäviä kemiallisia yhdisteitä?

2. Onko komissio tietoinen hollantilaisesta tutkimuksesta (julkaistu Nature-lehdessä 2. heinäkuuta 1998), jonka mukaan syvänmeren vesissä elävissä ja ravintonsa hankkivissa kaskeloteissa on havaittu kahta liekinestoainetyyppiä, polybromattuja bifenyylejä (PBB) ja polybromattuja difenyylieettereitä (PDE), mikä osoittaa näiden yhdisteiden levinneen syvämeren vesiin?

3. Myöntääkö komissio, että nämä aineet ovat käyttäytymiseltään ja myrkyllisyydeltään hyvin samankaltaisia kuin tunnetut ympäristömyrkyt, kuten polyklooratut bifenyylit (PCB) ja diklooridifenyylitrikloorietaani (DDT), jotka on kielletty EU:n jäsenvaltioissa? Jos ei, niin miksi?

4. Onko komissio yhtä mieltä siitä, että tämän tutkimuksen tulokset osoittavat näiden liekinestoaineiden, jotka pääsevät ilmakehään, jokiin ja merivesiin todennäköisesti riittämättömän jätteenpolton seurauksena, kerääntyvän ympäristöön niin suurella vauhdilla, että ne saattavat muodostua vakavaksi vaaraksi ihmisten ja eläinten terveydelle, jos toimenpiteisiin ei ryhdytä pikaisesti? Jos ei, niin miksi?

5. Jos komissio pitää mainittua vaaraa todellisena, mitä toimenpiteitä se aikoo toteuttaa estääkseen näiden myrkkyjen kerääntymisen ympäristöön vastaisuudessa?

6. Onko komissio valmis kieltämään nämä liekinestoainetyypit?

Komission jäsenen Ritt Bjerregaardinkomission puolesta antama vastaus

(1. joulukuuta 1998)

Komissio tuntee liekinestoaineet. Itse asiassa tiettyjen bromattujen liekinestoaineiden käyttö tietyissä tekstiilituotteissa kiellettiin monia vuosia sitten. Direktiivissä 79/663(1) kielletään tris(2,3-dibromipropyyli)fosfaatin ja direktiivissä 83/264(2) tris(atsiridinyyli)fosfiinioksidin sekä kaikkien kymmenen polybromatun bifenyylin käyttö liekinestoaineena. Lisäksi komissio ehdotti jo vuonna 1991 [KOM(91) 7 lopullinen](3) kaikkien kymmenen bromatun difenyylieetterin markkinoille saattamisen kieltämistä. Euroopan parlamentti päätti kuitenkin olla antamatta asiasta lausuntoa ensimmäisessä käsittelyssä, ja komissio päätti lopulta vuonna 1995 vetää ehdotuksensa pois. Joka tapauksessa liekinestoaineteollisuus on tämän jälkeen tehnyt vapaaehtoisen sitoumuksen taloudellisen yhteistyön ja kehityksen järjestölle (OECD) bromattujen difenyylieettereiden käytön paremmasta valvonnasta.

Olemassa olevien aineiden vaarojen arvioinnista ja valvonnasta annetussa neuvoston asetuksessa (ETY) 793/93(4) säädetään yleisestä ohjelmasta kemikaalien vaarojen arvioimiseksi ja vaarojen vähentämisen tarpeen tunnistamiseksi. Tätä nykyä polybromattuja bifenyylejä (PBB) ei tuoteta Euroopassa suurina määrinä, kun taas kolmen polybromatun difenyylieetterin (PBDE) [bis(pentabromifenyyli)eetteri (DBDPE) (1163-19-5), esittelijä: Ranska ja Yhdistynyt kuningaskunta; difenyylieetteri, oktabromijohdos (OBDPE) (32536-52-0), esittelijä: Ranska ja Yhdistynyt kuningaskunta; difenyylieetteri, pentabromijohdos (PBDPE) (32534-81-9), esittelijä: Yhdistynyt kuningaskunta] arviointi on käynnissä mainitun asetuksen mukaisesti. Toimivaltainen tekninen komitea on keskustellut ja päässyt yhteisymmärrykseen kaikkien kolmen aineen vaarojen arviointia koskevien kertomusten ympäristöön liittyvistä osista. Johtopäätökset olivat, että ilman ekosysteemien osalta ei ole tarvetta vaaroja vähentäviin lisätoimenpiteisiin. Veden, sedimentin ja maaperän ekosysteemien osalta on tarvetta ekomyrkyllisyyden lisätestaukseen mahdollisen vaaran vakavuuden määrittelemiseksi ja vaaroja vähentävien lisätoimenpiteiden mahdollisen tarpeen ja laajuuden arvioimiseksi. Mitä tulee kemikaalien kerääntymiseen ravintoketjun kautta ja niiden mahdollisiin vaikutuksiin ravintoketjussa korkeammalla oleviin lajeihin, päätellään, että DBDPE:n ja OBDPE:n normaalikäytön ja hävityskäytäntöjen osalta ei ole tarvetta vaaroja vähentäviin lisätoimenpiteisiin. PBDPE:n osalta saattaa olla aihetta huoleen. Asian selvittämiseksi on pyydetty lisätietoja kemikaalin päästöistä erityisissä käyttötarkoituksissa. Asiaa käsitellään paraikaa ihmisten terveydelle aiheutuvia vaaroja arvioivassa toimivaltaisessa teknisessä komiteassa. Uudet tiedot, Nature-lehdessä julkaistu tutkimus mukaan luettuna, on toimitettu esittelijäjäsenvaltiolle arviointia ja mahdollista kertomukseen sisällyttämistä varten.

Näiden yhdisteiden ja DDT:n ja PCB:n välillä on yhtäläisyyksiä. Niiden välillä on kuitenkin myös eroja. Kaikki kolme yhdistettä ovat hyvin lipofiilisiä, mutta ainoastaan PBDPE:n luokittelemista ympäristölle vaaralliseksi harkitaan. On suositeltu testausohjelmaa kaikkien kolmen kemikaalin myrkyllisyysprofiilien edelleen määrittelemiseksi ihmisten terveydelle mahdollisesti aiheutuvien vaikutusten kannalta.

Vaarojen arviointia koskevien kertomusten päätelmissä todetaan, että polttamisen yhteydessä syntyvät liekinestoaineiden päästöt ovat lähes nolla. Tekninen komitea tutkii parhaillaan niitä mahdollisia reittejä, joita pitkin näitä kolmea bromattua liekinestoainetta kerääntyy ympäristöön. Kun vaarojen arviointia koskevat kertomukset on viimeistelty ja tulokset toimitettu tarpeen vaatiessa myrkyllisyyttä, ekomyrkyllisyyttä ja ympäristöä käsittelevälle tiedekomitealle, vaaroja vähentävistä toimenpiteistä tullaan antamaan suosituksia niillä alueilla, joilla on mahdollisesti aihetta huoleen sekä ihmisten että ympäristön kannalta.

(1) EYVL L 197, 3.8.1979, s. 37.

(2) EYVL L 147, 6.6.1983, s. 9.

(3) EYVL C 46, 22.2.1991, s. 8.

(4) EYVL L 84, 5.4.1993, s. 1.